To løveunger mødte mandag for første gang deres far i Aalborg Zoo. Hanløven Akash dristede sig til forsigtigt at besøge ungernes bur, og efter nogle nervøse øjeblikke, brød ungerne isen.

Den asiatiske hanløve Akash går rastløst rundt i buret i Aalborg Zoo, lokket ind af dyrepasser Frank Thomsen. I buret ved siden af ligger løvemor Yenny med to unger. I syv uger har hun vogtet over dem og næret dem ved sine dievorter. Nu er de begyndt at spise kød, og de er robuste nok til at møde deres far, så Frank Thomsen kører skillevæggen mellem de to bure op. Det er et nervepirrende øjeblik, især for Akash. Han tager en forsigtig runde ind i det andet bur, men holder sig på afstand af ungerne. Han har i den grad respekt for Yenny. Det ser nærmest ud som om, han ignorerer ungerne. - De her hunner har et voldsomt temperament, så han ved godt, han skal gå forsigtig frem, siger Frank Thomsen. Akash sniger sig rundt langs væggen og kigger hverken på Yenny eller ungerne. Efter lidt tid nærmer ungerne sig til gengæld nysgerrigt Akash. Og de får lov af deres mor, fordi Akash spiller sin rolle perfekt. Det er ikke første gang han bliver far. - Det her viser, hvorfor det er så vigtigt at have unger ved vores dyr. Samspillet mellem dyrene er simpelt hen så vigtigt, siger Frank Thomsen. Løveungerne, der stadig går på lidt usikre ben, stiller sig i vejen for deres far, sikkert ubevidst. Han stikker hovedet ned og giver dem et slik med tungen. Et hurtigt et af slagsen. Yenny ser til og accepterer kontakten mellem far og unger. Hvornår løveungerne vover sig udenfor i anlægget, så publikum kan se dem, er svært at sige. Men fra nu af står lemmen åben.